钦定古今图书集成/明伦汇编/官常典/第310卷 > 魏羽
## 钦定古今图书集成/明伦汇编/官常典/第310卷 > 魏羽

按《宋史陈恕传》：“魏羽，字垂天，歙州婺源人。少能属文，
上书李煜，署弘文馆校书郎。时建当涂县为雄远军，
以羽为判官。宋师渡江，羽以城降，太祖擢为太子中
舍，仍旧职。金陵平，入朝，出知兴州。太平兴国初，知棣
州，改京兆府。六年，受诏诣瀛州覆军市租，得隐漏数
万计。因上言本州录事参军郭震十年未代，河间令
崔能前任即墨，未满岁迁秩，有司调选失平，疏远何
由闻达？请罪典司，以肃欺弊。”上赐诏褒谕。复命迁太
常博士、知宋州，又徙阆州，就改膳部员外郎。丁外艰，
起复莅事，入判大理寺，历度支、户部二判官，召拜本
曹郎中。因上疏言三司职官颇众，愿省其半，可以责
成。仍条列利病凡二十事。诏下有司详议，皆以为便。
改盐铁判官。时北边多警，朝议耕战之术，以羽为河
北东路营田副使，改两浙转运使，迁兵部郎中。淳化
初，选为秘书少监，逾月，迁左谏议大夫，俄拜度支使，
改盐铁使。四年，并三部为一，以羽判三司。先是，簿领
堆积，吏缘为奸，虽尝更立新制，未为适中。是冬，羽上
言：“依唐制天下郡县为十道，两京为左右计，各署判
官领之。”制三司使二员，以羽为左计使，董俨为右计
使，中分诸道以隶焉。未久，以非便罢守本官，出知滑
州。丁内艰，起复，加给事中，徙潭州，遣使谕旨。真宗即
位，迁工部侍郎，连徙杭、扬二州。召权知开封府。车驾
北巡，判留司、三司，再为户部度支使。咸平四年，以疾
解职，拜礼部侍郎。谢日，召升便殿，从容问谕，勉以医
药，月馀卒，年五十八。羽涉猎史传，好言事。淳化中，许
王暴薨，或有以宫府旧事上闻者，太宗怒，追捕僚吏，
将穷究之。羽乘间上言曰：“汉戾太子窃弄父兵，当时
言者以其罪当笞耳。今许王之过，未甚于是。”太宗嘉
纳之，繇是被劾者皆获轻兴。尝建议有唐以来，凡制
诰皆经门下省审，有非便者许其封駮。请遵故事，择
名臣专领其职，迄今不废。羽强力有吏干，尤小心谨
事。太宗尝谓左右曰：“羽有心计，亦明吏道，但无执守，
与物推移耳。”历剧职十年，始逾四十，须鬓尽白，亦可
怜也。羽出入计司凡十八年，习知金谷之事，然颇伤
烦急，不达大体。景德二年，长子玠卒，其妻自陈“家贫
无禄”，上悯之。次子校书郎瓘为奉礼郎，后为殿中丞；
琰为太子中舍。孙平仲，天禧三年同进士出身。羽同
时有刘式者，亦久居计司，刱端拱中，三年磨勘之法，
首以式主之。